|
ⵉⵣⵎ ⴷ ⵜⵍⴷⵊⵉⴳⵜ ⵀⴰ ⵏⵜⵜⴰ, ⵣⵣⴰⵜⵉ. ⵍⴰ ⴷ ⵜⵉⵟⵟⴰⵡⵉⵏ ⵏⵏⵙ, ⵓⵔ ⵉⵣⵎⵎⴰⵔ ⴰⴷ ⵜⵏⵜ ⵖⴰⵔⵉ ⵉⵢⵙⵉ. ⵍⴰ ⴷ ⵉⵏⵛⵉⵛⵏ ⵏⵏⵙ, ⵓⵔ ⵉⵣⵎⵎⴰⵔⵏ ⴰⴷ ⵖⴰⵔⵉ ⵙⵙⵉⵡⵍⵏ, ⵡⴰⵅⵅⴰ ⵖⴰⵔ ⵙ ⵉⵊⵊ ⵏ ⵓⵙⴽⴽⵉⵍ. ⵍⴰ ⴷ ⴰⴼⵓⵙ ⵏⵏⵙ, ⵓⵔ ⵉⵇⵇⵉⵎ ⵉⵜⵜⵎ ⵃⵉⵢⵢⴰⵔ ⴷⴽ ⵓⵊⵏⵏⴰ ... ⵀⴰ ⵏⵜⵜⴰ, ⵣⵣⴰⵜⵉ ... ⵉⵣⵎ, ⵉⵣⵎ. ⵉⵣⵎ, ⴽⵓ ⵎⵉⵏ ⴷⴰⵢ, ⵉⵜⵜⵔⴳⵉⴳⵉ, ⵉⵙⵍⴰⵡ, ⵉⵀⵜⵓⵜⵜⴰ ... ⵏⵏⴰⵏ ⵉⵎⵣⵡⵓⵔⴰ: ⴰⵢⵔⴰⴷ ⴰⵅⵎⵉ ⵉⵜⵜⵡⵙⵉⵔ ..... ⵓⵔ ⵙⵙⵉⵏⵖ ⵎⴰ ⴷ ⵡⴰ ⴷ ⵢⵉⵣⵎ ⵉ ⵜⵓⵖⴰ ⴷⴰⵢⵉ ⵉⵜⵜⵉⵊⵊⴰⵏ, ⵖⴰⵔ ⴰⴷ ⵜ ⵥⵕⵖ, ⵜⵜⴰⴷⴼⵖ ⴷⴳ ⵉⵅⴼ ⵉⵏⵓ. ⵜⵜⴰⴳⵍⵖ ⵉⵎⴰⵏ ⵉⵏⵓ ⵖⴰⵔ ⵉⵙⵖⵡⴰⵏ ⵏ ⵜⵔⵡⵍⴰ. ⵡⵟⵟⴰⵏ ⴰⵢⵉ ⵉⴼⴰⴷⴷⵏ ⵖⴰⵔ ⵓⵛⴰⵍ ... ⵀⴰ ⵢⵢⴰⵜ, ⵔⵅⵅⵓ ⵣⵣⴰⵜⵉ ... ⵉⵡⴹⴰ ⴰⵢⵉ ⴷ ⴷⴳ ⵓⴼⵓⵙ. ⵜⵜⵙⵇⵙⵉⵖ ⵉⵅⴼ ⵉⵏⵓ: - ⵎⵉⵏ ⴷⴰⵢⵙ ⵖⴰ ⴳⴳⵖ ⵔⵅⵅⵓ? ⵙⵙⵏⵖ ⵉⵍⴰ ⵉⵙⵙⵏ ⵎⵉⵏ ⵉⵜⵜⵓⵏⵓⴹⵏ ⴷⴳ ⵢⵉⵅⴼ ⵉⵏⵓ. ⵓ ⵀⵍⴰ ⵎⴰ ⴰⴷ ⵉⵢⵙⵉ ⵔⵅⵥⵕⴰⵜ ⵏⵏⵙ, ⵉⵏⵏⴰ ⴰⵢⵉ: - ⵙⵎⵃ ⴰⵢⵉ, ⵙⵙⵓⵔⴼ ⴰⵢⵉ ⵅⴼ ⵎⴰⵕⵕⴰ ⵎⵉⵏ ⴷⴰⵢⵎ ⴳⴳⵉⵖ. - ⵎⵉ ⵅⴼ? - ⵅⴼ ⵜⵉⵥⵥⵉⴼⵜ, ⵅⴼ ⵜⵉⵢⵢⵉⵜⴰ, ⵅⴼ ⵡⴰⵡⴰⵍ ... - ( ⴰⵎ ⴷⴰⵙ ⴽⵙⵖ ⴰⵡⴰⵍ ) ⴽⵓ ⴰⵢⵏⵏⵉ ⵉⴷⵔⵓⵙ. ⵙⵙⵉⵡⵍ ... ⵙⵙⵏⵖ ⵉⵍⴰ ⵓⵔ ⵉⵥⴹⴰⵕ ⴰⴷ ⵉⵏⵉ. ⵉⵙⵙⵏ ⵉⵍⴰ ⴰⴷ ⴰⵙ ⵙⵙⵓⵔⴼⵖ ⵅⴼ ⴽⵓ ⵎⵉⵏ ⵉⵏⵏⴰ, ⵅⴼ ⴽⵓ ⵎⵉⵏ ⵉⵡⵜⴰ, ⵅⴼ ⴽⵓ .... ⵎⴰⵛⴰ ⵏⴽⴽ, ⵔⵣⵣⵓⵖ ⴰⴷ ⵢⵉⵏⵉ ⵎⵉⵏ ⵉⴳⴳⴰ, ⵎⵉⵏ ⴷⵉ ⵉⵜⵜⴼⴽⴽⴰⵔ ⵜⵉⴷⵜ, ⵓ ⵏⵜⵜⴰ ⵉⵙⵙⵏ ⵉⵍⴰ ⵓⵔ ⴷⴰⵙ ⵙⵎⵎⵃⵖ, ⵓⵔ ⴷⴰⵙ ⵙⵙⵓⵔⵓⴼⵖ. ⵓⴷⴰⵔⵖ, ⴽⵙⵖ ⴰⵕⵕⵓⵟ ⵅⴼ ⵓⵢⵣⵣⵓⵎ ⵏⵏⵙ, ⵙⵙⴽⴽⵖ ⵅⴰⴼⵙ ⵙ ⵓⴼⵓⵙ ⵉⵏⵓ. ⵏⵏⵉⵖ ⴰⴷ ⵢⴰⵛⴰ ⴰⴽⴷ ⵜⵎⵙⵙⵉ ⴷ ⵜⵚⵎⴹ ⵏ ⵉⵙⴳⴳⵓⵙⴰ ⵉ ⴽⵉⴷⵙ ⴷⴷⴰⵔⵖ. ⵎⴰⵛⴰ ⵏⴽⴽ, ⵓⵔ ⵓⵛⵉⵖ ⵙ ⵡⴰⵍⵓ. ⴽⵓ ⵜⵉⵎⵅⵙⴰ ⵏⵏⵉ ⵜⵓⵖⴰ ⵖⴰⵔⵉ ⴷⴳ ⵡⵓⵍ, ⵜⵓⵣⵖ, ⵜⵣⵡⴰ, ⵜⵓⵢⵓⵔ. ⵎⴰ ⴰⴷ ⵜⵊⵊⵖ ⴰⴷ ⵉⵎⵎⵜ ⴰⵎⵎⵓ ⴰⵎ ⵓⴳⵓⵊⵉⵍ, ⵓⵔ ⵜ ⵙⵙⵓⴷⵓⵎⵖ, ⵓⵔ ⵜ ⵜⵜⵃⴰⴷⵉⵖ. ⴰⴷ ⵔⴰⵊⵉⵖ ⴰⵔ ⵖⴰⵔ ⵉⵎⵎⵜ, ⴰⵙ ⵇⵇⵏⵖ ⵜⵉⵟⵟⴰⵡⵉⵏ, ⵓⵛⴰ ⴰⴷ ⵓⵢⵓⵔⵖ. - ⵙⵙⵏⵖ ⵉⵍⴰ ⵜⵔⵣⵣⵓⴷ ⴰⵏⴳⴳⴰⵔ ⵉⵏⵓ. - ⵔⵣⵣⵓⵖ? ... ⵉⵏⵉ ⵜⵜⵔⴰⵊⵉⵖ. - ⵢⴰⵎ? ... ⵢⴰⵎ ⵏⵏⵉⵖ ⴰⵎ ⵙⵙⵓⵔⴼ ⴰⵢ. - ⵎⵉ ⵅⴼ? - ⵎⵉ ⵅⴼ ⵎⵎⴰ. ⵍⴰ ⴷ ⵙⵉⴷⵉ ⵕⴱⴱⵉ ⵉⵙⵙⵓⵔⵓⴼ. - ⵎⴰⵛⴰ ⵏⴽⴽ ⵓⵔ ⵍⵍⵉⵖ ⴷ ⵕⴱⴱⵉ ... ⵉⵏⵉ ⵜ ⴷ ⴰⵎⵣⵡⴰⵔ, ⵓⵛⴰ ⴰⴷ ⵥⵕⵖ ⵎⴰ ⴰⴷ ⴰⴽ ⵙⵙⵓⵔⴼⵖ ⵏⵉⵖ ⵍⵍⴰ. - ⵎⵉⵏ ⵖⴰ ⵉⵏⵉⵖ? - ⵔⵀⵔⴰⵛ ⵏⵏⴽ? ⵎⴰⵏⵉⵙ? ⵉⵙⵇⴰⵔ, ⵉⴼⵙⵙ. ⵢⵓⵙⴰ ⴰⵙ ⴷ ⴷ ⴰⴷⵔⴰⵔ ⵃⵓⵎⴰ ⴰⴷ ⵜ ⵢⵉⵏⵉ. ⵎⴰⵛ, ⵏⴽⴽ ⵔⵣⵣⵓⵖ ⴰⴷ ⵙⵍⵍⵖ ⵣⴰⵢⵙ. ⵔⵣⵣⵓⵖ ⵢⴰⵜ ⵜⵉⴽⴽⵍⵜ ⴰⴷ ⵢⵉⵍⵉ ⵉⵡⴹⴰ ⴰⵔ ⴰⴽⴰⵍ. ⵔⵣⵣⵓⵖ ⵢⴰⵜ ⵜⵉⴽⴽⵍⵜ ⴰⴷ ⵥⵕⵖ ⵎⴰⵎⵛ ⵖⴰⵔ ⵢⵉⵍⵉ ⵢⵉⵣⵎ, ⵎⴰⵍⴰ ⵉⴷⵡⵍ ⵜⵢⴰⵥⵉⴹⵜ. ⵔⵣⵣⵓⵖ ⴰⴷ ⵉⵔⵓ, ⴰⴷ ⵢⴰⵛⴰ ⵉⵍⴰ ⴷ ⴰⵎⵏⴷⵍⵍⵓ ⵉ ⵉⵍⵍⴰ ⵔⵅⵅⵓ, ⴰⴷ ⵢⴰⵛⴰ ⵉⵍⴰ ⵏⵜⵜⴰ ⴷ ⵡⴰⵍⵓ ⴰⵎ ⵎⴰⵎⵛ ⵜⵓⵖⴰ ⵜⵜⴰⵛⵉⵖ ⵎⵔⵎⵉ ⵎⵎⴰ ⵉⵥⵥⵉⴼ ⵅⴰⴼⵉ, ⵉⵣⴰⵡⴰⵔ ⴰⵢⵉ, ⵉⵡⵜⴰ ⴰⵢⵉ, ⵏⵉⵖ ⵖⴰⵔ ⵉⵅⵥⴰⵕ ⴷ ⴷⴰⵢⵉ ⵙ ⵔⵅⵥⵕⴰⵜ ⵏⵏⵉ ⵏⵏⵙ ⵎⵔⵎⵉ ⵎⵎⴰ ⵢⵓⴷⴼ ⴷ ⵉⵙⵡⴰ ⵏⵉⵖ ⵉⵅⵢⵢⵇ. ⵉⵏⵏⴰ ⴰⵢⵉ ⴷ: - ⵓⵛ ⴰⵢⵉ ⴷ ⴰⴷ ⵙⵡⵖ - ⵎⵉⵏ ⵜⵔⵉⴷ ⴰⴷ ⵜⵙⵡⴷ? - ( ⵙ ⵡⴰⵡⴰⵍ ⵢⴰⵕⵕⵥ ) ⴰⵎ ... ⴰ ... ⵏ. - ⵏⵉⵖ ⴽⵔⴰ ⵏⵏⴹⵏⵉ ⵃⵓⵎⴰ ⴰⴷ ⵜⴷⵡⵍⴷ ⴷ ⵢⵉⵣⵎ ⴰⵎ ⴷⴳ ⵡⵓⵙⵙⴰⵏ ⵣⵔⵉⵏⵉⵏ. ⵉⵙⵇⴰⵔ. ⵓⵛⵉⵖ ⵉⵍⴰ ⵜⵎⵉⵊⵊⴰ ⵏⵏⵙ ⵜⵓⵣⵖ. ⵉⵎⵜⵎⵉ ⵉⵜⵜⴰⵍⵉ ⵉⵟⵟⴰⵕ ⵙ ⴱⵣⵣⴻⵣ. ⵉⵎⴰⵏ ⵏⵏⵙ, ⵉⵅⵙ ⴰⴷ ⵉⴼⴼⵖ ⴷⴰⵜ ⵎⴰ ⴰⴷ ⵉⵙⵙⵉⵡⵍ. ⵜⵓⴳⵉ ⴰⴷ ⴰⵙ ⴷ ⵜⴼⴼⵖ ... ⵉⵣⵉⵢⵢⴰⵔ ⵜⵉⵖⵎⴰⵙ ⵃⵓⵎⴰ ⴰⴷ ⵉⵟⵟⴼ ⴰⵡⴰⵍ. ⵏⵏⵉⵖ ⴰⵙ - ⵉⵏⵉ ⵜ, ⴰⴷ ⴰⴽ ⵙⵙⵓⵔⴼⵖ. - ⵓⵔ ⵥⴹⴰⵕⵖ. - ⵎⴰⵅ? ⵎⴰⵢⵎⵎⵉ? - ⵎⵉⵏⵣⵉ ⵛⵎ ⵜⴰⵍⴷⵊⵉⴳⵜ ⵉ ⵔⵣⵣⵓⵖ ⴰⴷ ⵊⵊⵖ ⴰⵡⴰⵔⵏ ⴰⵢⵉ, ⵔⵣⵣⵓⵖ ⴰⴷ ⵊⵊⵖ ⴷⴳ ⵡⵓⵔⵜⵉ ⵉ ⵔⴷⵍⵖ ⵎⴰⵕⵕⴰ ... ⵔⵣⵣⵓⵖ ⵢⴰⵜ ⵜⵉⴽⴽⵍⵜ ⴰⴷ ⴼⴼⵖⵖ.. ⴰⴷ ⵓⵢⵓⵔⵖ ⴱⵍⴰ ⵎⴰ ⴰⴷ ⵖⴹⵕⵖ ⴰⵎⵟⵟⴰ ⵏⵏⵎ ... ⵉⴼⵙⵙ ⵉⵎⵉⴽ ... ⵉⵙⵙⵉⵡⵍ ⵙ ⵡⴰⵏⵛⵓⵛⵏ ⵇⵇⵏⵏ: ⵙⵓ ... ⵍ ... ⴼⴰⵢ, ... ⵙⵎ ... ⵃ ... ⵉⴼⵙⵙ ⵉ ⵍⴱⴷⴰ. ⵇⵇⵏⵖ ⴰⵙ ⵜⵉⵟⵟⴰⵡⵉⵏ. ⵙⵔⵙⵖ ⵅⴼ ⵎⵉⵙⵙⴰ ⵣⵣⴰⵜ ⴰⵙ ⵉⵛⵜ ⵏ ⵜⵏⵓⵡⵡⴰⵛⵜ, ⵓⵛⴰ ⴰⵔⵔⵉⵖ ⴷ ⵖⴰⵔⵙ ⵙ ⵓⵄⵔⵓⵔ, ⴼⴼⵖⵖ. |
